
	讗讜 砖谞诪爪讗讜 讗讬诇讜谞讬转. 讚讗讬诇讜谞讬转 拽讚讜砖讬 讟注讜转 讛谉 讜诇讗 讛讬转讛 讗砖转 讗讞讬讜 讜转讬诪讛 [讚讗诪专讬谞谉] (诇拽诪谉 讚' 住讗:) 拽讟谉 讜拽讟谞讛 诇讗 讞讜诇爪讬谉 讜诇讗 诪讬讬讘诪讬谉 讻讜' 拽讟谞讛 砖诪讗 转诪爪讗 讗讬诇讜谞讬转 讜讗诪讗讬 转转讬讬讘诐 诪诪讛 谞驻砖讱 讚讗诐 讗讬谞讛 讗讬诇讜谞讬转 砖驻讬专 诪讬讬讘诐 讜讗诐 讛讬讗 讗讬诇讜谞讬转 谞诪讬 砖专讬 讚诇讗 讛讬转讛 讗砖转 讗讞讬讜 讜讗专''转 讚讛讛讬讗 讘拽讘诇讛 注讬诇讜讬讛 讜讻讛''讙 诪砖谞讬 讘专讬砖 讘谉 住讜专专 (住谞讛讚专讬谉 住讟:) 讜讛''专 讗讘专讛诐 诪讘讜专讙讜讬讬诇讛 转讬专抓 讘谞诪爪讗转 讗讬诇讜谞讬转 讘讞讬讬 讛讗讞 讜讛拽驻讬讚 讗讘诇 诇讗讞专 诪讬转讛 讚诇诪讗 讗诐 讛讬讛 拽讬讬诐 诇讗 讛讬讛 诪拽驻讬讚 讜诇讗 谞讛讬专讗 讚讘讛讚讬讗 拽转谞讬 讘转讜住驻转讗 (驻''讗) 谞诪爪讗讜 讗讬诇讜谞讬转 讘讬谉 讘讞讬讬 讛讘注诇 讘讬谉 诇讗讞专 诪讬转讛 爪专讜转讬讛谉 诪讜转专讜转 讜讘讙诪' 讗驻专砖 讘注''讛 诇诪讗谉 讚砖专讬 爪专转 讘转讜 讗讬诇讜谞讬转 讗驻讬' 讘讛讻讬专 讘讛 诪讗讬 讞讬讚讜砖 讛砖诪讬注谞讜 讘转讜住驻转讗 讘讬谉 诪讞讬讬诐 讘讬谉 讗讞专 诪讬转讛 讜讗''转 讚讛讻讗 诪砖诪注 讚讗讬诇讜谞讬转 诇讗 讘注讬 讙讟 [讗驻讬' 诪讚专讘谞谉] 讚讗讬 讘注讬讗 讛讬转讛 爪专转讛 讞讜诇爪转 讜诇讗 诪转讬讬讘诪转 讻讚转谞谉 讘诪转谞讬' 讻诇 砖讬讻讜诇讛 诇诪讗谉 讜诇讗 诪讬讗谞讛 讻讜' 讜讘讻转讜讘讜转 讘驻专拽 讗诇诪谞讛 (讚祝 拽:) 转谞谉 讛诪诪讗谞转 讜讛砖谞讬讛 讜讛讗讬诇讜谞讬转 讗讬谉 诇讛诐 讻转讜讘讛 诪砖诪注 讛讗 讙讬讟讗 讘注讬讗 讚讛讻讬 讚讬讬拽 讘讛诪讚讬专 (讻转讜讘讜转 讚祝 注讙. 讜砖诐) 讜讬''诇 讚讛转诐 谞拽讟 讛讗讬 诇讬砖谞讗 诪砖讜诐 讚诇讗 诪爪讬 诇诪谞拽讟 讗讬谞谉 爪专讬讻讬谉 讙讟 诪砖讜诐 砖谞讬讛 讚拽转谞讬 讘讛讚讬讬讛讜 转讚注 讚注''讻 诪诪讗谞转 诇讗 讘注讬讗 讙讬讟讗 讗''谞 讘讛诪讚讬专 诇讗 讚讬讬拽 讛讻讬 讗诇讗 诪砖讜诐 讚讘专讬砖讗 拽转谞讬 讗讬谞讛 诪拽讜讚砖转 讜讘住讬驻讗 转爪讗 砖诇讗 讘讻转讜讘讛 讜讛讗 讚转谞谉 讘讛砖讜诇讞 (讙讬讟讬谉 讚祝 诪讜: 讜砖诐) 讛诪讜爪讬讗 讗砖转讜 诪砖讜诐 讗讬诇讜谞讬转 诇讗 讬讞讝讬专 讜诪驻专砖 诪砖讜诐 拽诇拽讜诇讗 讚砖诪讗 转谞砖讗 诇讗讞专 讜讬讛讬讛 诇讛 讘谞讬诐 讜讬讗诪专 讻讜' 讜谞诪爪讗 讙讟 讘讟诇 讜讘谞讬讛 诪诪讝专讬诐 讚诪砖诪注 讘注讬讗 讙讟 讗专''讬 讚讛转诐 讘诪讜爪讬讗讛 诪砖讜诐 住驻拽 讗讬诇讜谞讬转 砖讗讬谉 讛住讬诪谞讬诐 谞讬讻专讬诐 讬驻讛 转讚注 讚拽转谞讬 住讬驻讗 谞砖讗转 诇讗讞专 讜讛讬讜 诇讛 讘谞讬诐 讜讗讬诇讜 讜讚讗讬 讗讬诇讜谞讬转 讗讬谉 诇讛 专驻讜讗讛 讚讘讛注专诇 (诇拽诪谉 注讟:) 驻诇讬讙讬 专''注 讜专''讗 讘住专讬住 讞诪讛 讗诐 讞讜诇抓 讜讞讜诇爪讬谉 诇讗砖转讜 砖讬砖 诇讜 专驻讜讗讛 讜讘讗讬诇讜谞讬转 诇讗 讗砖讻讞谉 讚驻诇讬讙讬 讗祝 注诇 讙讘 讚讘拽讬讚砖讛 注诇 转谞讗讬 讜讻谞住讛 住转诐 讗讬讻讗 诇诪''讚 讘讛诪讚讬专 (讻转讜讘讜转 注讘:) 讚讘注讬讗 讙讟 讛讬讬谞讜 讚讜拽讗 讘砖讗专 诪讜诪讬谉 讚讗讬讻讗 讚诪讞讬诇 讗讘诇 讗讬诇讜谞讬转 砖讜诐 讗讚诐 讗讬谉 诪讜讞诇 讜讗驻讬' 诇讗讘讬讬 讚诪驻专砖 讟注诪讗 诪砖讜诐 讚讗讬谉 讗讚诐 讘讜注诇 讘注讬诇转 讝谞讜转 讛讬讬谞讜 讘砖讗专 诪讜诪讬谉 讚诪住讬拽 讗讚注转讬讛 讜讘讚注转讜 讗驻讬' 讬讛讬讜 讘讛 诪讜诪讬谉 讘讜注诇 诇砖诐 拽讚讜砖讬谉 讗讘诇 讗讬诇讜谞讬转 讚诇讗 砖讻讬讞 诇讗 诪住讬拽 讗讚注转讬讛 讜诪砖讜诐 讞砖砖 讗讬诇讜谞讬转 诇讗 讬讛讗 讘讜注诇 诇砖诐 拽讚讜砖讬谉: 讜讗讬 讗转讛 讬讻讜诇 诇讜诪专 讘讞诪讜转讜 砖诪讬讗谞讛. 讜讗''转 诪砖讻讞转 诇讛 诪讬讗讜谉 讘拽讬讚讜砖讬 讟注讜转 讚转谞讗 讚讘讬 专' 讬砖诪注讗诇 讗驻讬' 讘谞讛 诪讜专讻讘 注诇 讻转讬驻讛 诪诪讗谞转 讜讛讜诇讻转 诇讛 讜转讬专抓 专讬讘''谉 讚诪转谞讬' 讗讬讬专讬 讘拽讟谞讜转 讜注讜讚 讗诪专 专''讬 讚讘拽讚讜砖讬 讟注讜转 诪爪讬 诇诪讬诪专 讚讗驻讬' 诪讬讗讜谉 讗讬谞讛 爪专讬讻讛 讜诇讗 讛讜讛 诪爪讬 诇诪讬转谞讬 讘住讬驻讗 讻诇 砖讬讻讜诇讛 诇诪讗谉 讻讜' 讜诪诪讗谞转 讚专' 讬砖诪注讗诇 诇讗讜 讚讜拽讗 讚讗驻讬' 诇讗 诪讬讗谞讛 诇讗讜 讗砖转讜 讛讬讗 讜讗诐 注专讜讛 讛讬讗 爪专转讛 诪讜转专转 诪讬讛讜 讘驻专拽 讘讗 住讬诪谉 (谞讚讛 谞讘. 讜砖诐) 诪砖诪注 讚讘拽讚讜砖讬 拽讟谞讜转 [谞诪讬] 讗讬讬专讬 专' 讬砖诪注讗诇 讙讘讬 讘转讜 砖诇 专' 讬砖诪注讗诇 砖讘讗转 诇诪讗谉 讘讘讬转 讛诪讚专砖 讜讘谞讛 诪讜专讻讘 注诇 讻转讬驻讛 讜专讘转讛 讘讻讬讛 讘讘讬转 讛诪讚专砖 讜讗诪专讜 讚讘专 砖讗诪专 讗讜转讜 爪讚讬拽 讬讻砖诇 讘讜 讝专注讜 讜谞诪谞讜 讜讙诪专讜 注讚 诪转讬 讛讘转 诪诪讗谞转 注讚 砖转讘讬讗 讘' 砖注专讜转 讜诪砖讜诐 专' 讬砖诪注讗诇 拽讗诪专 讚谞诪谞讜 讚诇讬讻讗 诇诪讬诪专 诪砖讜诐 讚专' 讬讛讜讚讛 谞诪谞讜 讚讗诪专 注讚 砖讬专讘讛 讛砖讞讜专 注诇 讛诇讘谉 讚讛讗 诪讜讚讛 专讘讬 讬讛讜讚讛 讘谞讘注诇转 讚讗讬谞讛 讬讻讜诇讛 诇诪讗谉 讜讛讗 讚驻专讬讱 讘驻专拽 谞讜砖讗讬谉 注诇 讛讗谞讜住讛 (诇拽诪谉 拽: 讜砖诐) 讜诪诪讗谞转 诪讬 拽讗 讬诇讚讛 讜诪砖谞讬 讘拽讚讜砖讬 讟注讜转 讻专' 讬砖诪注讗诇 讛讗 讚砖讘讬拽 拽讬讚讜砖讬 拽讟谞讜转 讚讗讬讬专讬 讘讛讜 诇讗讜 诪砖讜诐 讚诪讜讚讬 专' 讬砖诪注讗诇 讘拽讬讚讜砖讬 拽讟谞讜转 讗诇讗 诪砖讜诐 讚讛讛讬讗 住讜讙讬讗 讗诇讬讘讗 讚砖诪讜讗诇 讜砖诪讜讗诇 诇讗 住讘专 诇讛 讻专讘讬 讬砖诪注讗诇 讘拽讚讜砖讬 拽讟谞讜转 讻讚诪讜讻讞 讘驻专拽 诪讬 砖诪转 (讘''讘 拽谞讜: 讜砖诐) 讗讘诇 讘拽讚讜砖讬 讟注讜转 住讘专 讻讜讜转讬讛 讻讚讗诪专 讘讛诪讚讬专 (讻转讜讘讜转 注讚. 讜砖诐) 拽讬讚砖 注诇 转谞讗讬 讜讘注诇讛 讗讬谞讛 爪专讬讻讛 讛讬诪谞讜 讙讟 讜讛讬讬谞讜 讻专讘讬 讬砖诪注讗诇 讜爪专讬讱 诇讜诪专 诪转谞讬' 诇讗 讻专讘讬 讬砖诪注讗诇 讜讛讗 讚拽讗诪专 讘讙诪专讗 (讚祝 讟.) 讘驻诇讜讙转讗 诇讗 拽诪讬讬专讬 讛讬讬谞讜 讚讜拽讗 讗诪谞讬谞讗 讚讟''讜 谞砖讬诐: 讚诇讘转专 砖专讬驻讛 住拽讬诇讛 讞诪讜专讛. 讘讞谞诐 谞拽讟 讛讻讬 讚讗驻讬诇讜 讛讬转讛 住拽讬诇讛 拽诇讛 讘讻诇 讚' 诪讬转讜转 讘讬转 讚讬谉 讛''诇 诇诪讬转谞讬 讻诇转讜 讘转专 讞诪讜转讜 讚讘讻诇 讛谞讱 诇讬讻讗 诪讬转讛 讗诇讗 讻专转 诇讞讜讚讬讛: 讘转讜 讻讬讜谉 讚讗转讬讗 诪讚专砖讗 讞讘讬讘讗 诇讬讛. 讛讬讬谞讜 讘转讜 诪讗谞讜住转讜 讻讚驻讬' 讘拽讜谞讟专住 讗讘诇 讘转讜 诪谞砖讜讗转讜 诪注专讜转 讗砖讛 讜讘转讛 谞驻拽讗 讚诇讗 讙专注 诪讘转 讗砖转讜 讜讗''转 讜讛讬讻讬 谞驻拽讗 讜讛讗 讗讬谉 诪讝讛讬专讬谉 诪谉 讛讚讬谉 讻讚讗诪专 诇拽诪谉 讘驻''讘 (讚祝 讻讘:) 讙讘讬 讗讞讜转讱 讘转 讗讘讬讱 (讛讬讗) 讗讜 讘转 讗诪讱 讚爪专讬讱 诇诪讻转讘 讗讞讜转讱 讛讬讗 诇讞讬讬讘 注诇 讗讞讜转讜 讘转 讗讘讬讜 讜讘转 讗诪讜 诇讜诪专 砖讗讬谉 诪讝讛讬专讬谉 诪谉 讛讚讬谉 讜讗专''讬 讚诇讗 讚诪讬 讚讛转诐 诇讗 讗讬讬专讬 拽专讗 讗诇讗 讘讗讞讜转讜 砖讗讬谞讛 诪谉 讛讗讘 讜诪谉 讛讗诐 讚讘转 讗讘讬讱 讗讜 讘转 讗诪讱 诪砖诪注 诪谉 讛讗讘 砖诇讗 诪谉 讛讗诐 讜诪谉 讛讗诐 砖诇讗 诪谉 讛讗讘 讜讻讚诪驻专砖 拽专讗 讘讛讚讬讗 诪讜诇讚转 讘讬转 讗讜 诪讜诇讚转 讞讜抓 (讜讬拽专讗 讬讞) 讚诪转专讙诪讬谞谉





专诪讘"谉

讗讜 砖谞诪爪讗讜 讗讬诇讜谞讬转 爪专讜转讬讛谉 诪讜转专讜转. 讘讙诪专讗 (讚祝 讬"讘) 诪讜拽讬 诇讛 专讘 讗住讬 讘砖诇讗 讛讻讬专 讘讛 讜诪驻谞讬 砖拽讚讜砖讬 讗讞讬讜 拽讚讜砖讬 讟注讜转 讛讬讜 爪专转讛 诪讜转专转 讜诪砖诪注 诪讬谞讛 讚讗讬诇讜谞讬转 讘砖诇讗 讛讻讬专 讘讛 诇讗 讘注讬 讙讬讟讗 讻诇诇 讜讗驻讬诇讜 诪讚专讘谞谉 讚讗讬 讘注讬 讙讬讟讗 爪专转讛 讞讜诇爪转 讚讻爪专转 注专讜讛 讚诪讬讗 讜讗住讜专讛 诇讛转讬讘诐.
讜讗讬讻讗 诇诪讬讚拽 注诇讛 诪讚转谞谉 讘驻专拽 讗诇诪谞讛 谞讝讜谞讬转 (讚祝 拽') 讛诪诪讗谞转 讜讛砖谞讬讬' 讜讛讗讬诇讜谞讬转 讗讬谉 诇讛诐 讻转讜讘讛 讻转讜讘讛 讛讜讗 讚诇讬转 诇讛 讛讗 讙讬讟讗 讘注讬讗.讜讗讬讻讗 诇诪讬讚拽 讗讬诇讜谞讬转 讗驻讬' 讙讬讟讗 谞诪讬 诇讗 讘注讬 讜讛讗 讚拽转谞讬 讻转讜讘讛 诪砖讜诐 砖讗专讗 讗"谞 诪砖讜诐 讚拽讗 讘诪讬 诇诪讬转谞讬 住讬驻讗 讗诐 诪转讞诇讛 谞砖讗转 诇砖诐 讗讬诇讜谞讬转 讬砖 诇讛 讻转讜讘讛.
讜讛讗 讚转谞谉 讘诪住讻转 讙讬讟讬谉 讘驻' 讛砖讜诇讞 (讙讬讟讬谉 讚祝 诪"讜) 讛诪讜爪讬讗 讗砖转讜 诪砖讜诐 讗讬诇讜谞讬转 专' 讬讛讜讚讛 讗讜诪专 诇讗 讬讞讝讬专 讜诪驻专砖 注诇讛 讛转诐 讚讛讗讬砖 诇拽诇拽讜诇讛 砖诪讗 转谞砖讗 诇讗讞专 讜讬讛讬讜 诇讛 讘谞讬诐 讜讬讗诪专 讗诇讜 讛讬讬转讬 讬讜讚注 砖讻谉 诇讗 讛讬讬转讬 诪讙专砖讛 讚诪砖诪注 讜讚讗讬 讚讘注讬讗 讙讬讟讗 讚讗讬 讘讜诇讗 讻诇讜诐 谞驻拽讗 诪讗讬 转拽谞转讬讛 讻砖诇讗 讬讞讝讬专 诪诪讬诇讗 诪拽诇拽诇讗 讛讛讬讗 诇讗 拽砖讬讗 诪讬讚讬 讚讛讛讬讗 诪砖讜诐 讞砖砖 讗讬讬诇讜谞讬转 讛讜讗 诪讜爪讬讗 讗讜转讛 讻讙讜谉 砖砖讛转讛 注诪讜 讜诇讗 讬诇讚讛 讜谞诪爪讗讜 讘讛 诪拽爪转 住讬诪谞讬 讗讬讬诇讜谞讬转 讜讗注驻"讬 讻谉 讛讜爪讬讗讛 讘诇讗 讻转讜讘讛 讻讚拽转谞讬 讘住讬驻讗 讚讛讛讬讗 诪转谞讬' 讗讘诇 讗讬讬诇讜谞讬转 讙诪讜专讛 讘讻诇 讛住讬诪谞讬谉 讗驻讬诇讜 讙讟 诪讚讘专讬讛诐 讗讬谞讛 爪专讬讻讛 讜讗驻讬诇讜 讘注诇 讚讛讬讬谞讜 诪转谞讬' 讜讘讜讚讗讬 讚专讘讗 诪讜拽讬 诇讛 诇诪转谞讬' 讘砖讛讻讬专 讘讛 讜诇讚讬讚讬' 诇讗 砖诪注讬谞谉 诪诪转谞讬' 讻诇讜诐 讗诇讗 诪讬讛讜 诪讚专讘 讗住讬 谞砖诪注 诇讚讘专讬 讛讻诇 讚讛讗 诇讗 驻诇讬讙讬 注诇讬' 讚专讘讗 讘讛讗 讗诇讗 诪砖讜诐 爪专转 讗讬讬诇讜谞讬转 驻诇讬讙讬 讜砖诪讗 讬砖 诇讜诪专 砖讝讛 讛讚讬谉 讘谞讜砖讗 拽讟谞讛 讗讘诇 讙讚讜诇讛 诇讗讜 诪拽讞 讟注讜转 讛讜讗 讜爪专讬讻讛 讙讟 诪驻谞讬 砖讛讬讛 诇讜 诇讘讚讜拽 讜讘讛讻讬 诪砖讻讞转 谞讛讜 诇讛谞讱 诪转谞讬' 讚讻转讘讬'.
讜讛讜讬 讬讜讚注 砖讝讜 砖砖谞讜 讞讻诪讬诐 讘讻诪讛 诪拽讜诪讜转 讘住讚专 谞砖讬诐 拽讟谉 讜拽讟谞讛 诇讗 讞讜诇爪讬谉 讜诇讗 诪讬讬讘诪讬谉 讜拽讟谞讛 砖诪讗 转诪爪讗 讗讬讬诇讜谞讬转 讚讘专讬 专' 诪讗讬专 讗讬 讗驻砖专 诇讛注诪讬讚讛 讗诇讗 讘砖拽讚砖 讗讞讬讜 注诇 诪谞转 砖讗驻讬诇讜 转诪爪讗 讗讬讬诇讜谞讬转 转讛讗 诪拽讜讚砖转 讗讘诇 拽讚砖讛 住转诐 转转讬讬讘诐 讜讗讬谉 讘讻讱 讻诇讜诐 讗讬 讗讬讬诇讜谞讬转 讛讬讗 讗讬谉 讝讜 讗砖转 讗讞讬讜 讗讬 诇讗讜 讗讬讬诇讜谞讬转 讛讬讗 砖驻讬专 拽讗 诪讬讬讘诐. 
讜专讘讬谞讜 转诐 讝"诇 讻转讘 讘住驻专 讛讬砖专 讗注驻"讬 砖讗诐 讛讬讛 诪拽驻讬讚 讬讜爪讗讛 讘诇讗 讙讟 诪砖讜诐 诪拽讞 讟注讜转 讻诇 讝诪谉 砖诇讗 讛讻讬专 讘讛 诪讬诪讬讜 诇讗 诪讞讝拽讬谞谉 诇讬讛 讘诪拽驻讬讚 讜讗讬驻砖专 讚诇讙讘讬 讗讬住讜专讗 讞砖砖讜 砖诪讗 诇讗 讬拽驻讬讚 讜诇驻讬讻讱 讗住讜专讛 诇讗讞讬讜 住驻讬拽讗 讚讗讜专讬讬转讗 讛讜讗 讗讘诇 诇注谞讬谉 讻转讜讘讛 讗讬谉 诇讛 讻诇讜诐 讜诇讚讘专讬讜 诪转谞讬' 诇专讘 讗住讬 讘砖诇讗 讛讻讬专 讘讛 讘砖注转 拽讬讚讜砖讬谉 讜讛讻讬专 讘讛 讘住讜祝 讜讛拽驻讬讚 讜诪转 讛讗 诇讗 讛讻讬专 讻诇诇 爪专转讛 讞讜诇爪转 讜诇讗 诪转讬讬讘诪转 砖诪讗 诇讗 讬拽驻讬讚 讜注诇 讚注转 讻谉 谞诪讬 拽讚砖 讜拽砖讛 诇讬 讚讛讜讛 诇讬讛 诇诪讬转谞讬 讘讻讬爪讚 爪专讜转讬讛谉 诪转讛 讘转讜 讗讜 谞转讙专砖讛 讗讜 谞诪爪讗转 讗讬讬诇讜谞讬转 讜讗讞"讻 诪转 讗讞讬讜 讗诇讗 诪砖诪注 讗驻讬' 诇讗讞专 诪讬转转 讗讞讬讜 爪专转讛 诪讜转专转 讜讻讱 砖谞讜讬讬' 讘转讜住驻转讗 讜讻讜诇谉 砖谞诪爪讗讜 讗讬讬诇讜谞讬转 讗讜 砖讛讬讜 谞砖讜讗讜转 诇讗讞专讬诐 讘讬谉 讘讞讬讬 讛讘注诇 讘讬谉 诇讗讞专 诪讬转转 讛讘注诇 爪专讜转讬讛谉 诪讜转专讜转. 讜注讜讚 讗诪专 专讘讬谞讜 转诐 讝"诇 讚诇专讘讗 谞砖讜讗讬 讗讬讬诇讜谞讬转 诇讗讜 诪拽讞 讟注讜转 讞砖讘讬谞谉 诇讛讜 讻诇诇, 讜讻谉 讛诇讻讛.





专砖讘"讗

讜讻讜诇谉 砖诪转讜 讗讜 砖谞转讙专砖讜 讜讻讜' 爪专讜转讬讛谉 诪讜转专讜转. 讜讗驻讬诇讜 谞砖讗 讜讗讞专 讻讱 讙讬专砖 讻讚讗讬转讗 诇拽诪谉.



讗讜 砖谞诪爪讗讜 讗讬讬诇谞讜转 爪专讜转讬讛谉 诪讜转专讜转. 驻诇讜讙转讗 讚专讘 讗住讬 讜专讘讗 讛讬讗 讘驻专拽讬谉 (讬讘, 讗) 讘爪专转 讗讬讬诇讜谞讬转 讚专讘 讗住讬 讗诪专 讗住讜专讛 讜诪讜拽讬 诇讛 诇诪转谞讬转讬谉 讘砖诇讗 讛讻讬专 讘讛 讚诪拽讞 讟注讜转 注讘讚. 讜专讘讗 讗诪专 诪讜转专转 讜讗驻讬诇讜 讛讻讬专 讘讛, 讜诪转谞讬转讬谉 讘讬谉 砖讛讻讬专 讘讛 讘讬谉 砖诇讗 讛讻讬专 讘讛. 讜诪砖诪注 讜讚讗讬 诪讚专讘 讗住讬 讚诪讜拽讬 诇讛 讘砖诇讗 讛讻讬专 讘讛 讜诪砖讜诐 诪拽讞 讟注讜转, 讚讗讬讬诇讜谞讬转 讘砖诇讗 讛讻讬专 讘讛 讗驻讬诇讜 讙讟 讗讬谞讛 爪专讬讻讛 讜讗驻讬诇讜 讘注诇, 诇驻讬 砖讗讬谉 讗讚诐 诪讜讞诇 注诇 讚讘专 讝讛 诇注讜诇诐. 讜讗讬谞讜 诪注诇讛 讗讜转讜 注诇 讚注转讜. 讜转讚注 诇讱 讚讗诇讜 爪专讬讻讛 讙讟 讜讗驻讬诇讜 诪讚专讘谞谉, 爪专转讛 讞讜诇爪转 讚讻爪专转 注专讜讛 讚诪讬讗 讜讗住讜专讛 诇讛转讬讘诐 讜讗讬 拽砖讬讗 诇讱 讛讗 讚转谞谉 讘讻转讜讘讜转 驻专拽 讗诇诪谞讛 谞讝讜谞转 (讻转讜讘讜转 拽, 讘) 讛诪诪讗谞转 讜讛砖谞讬讛 讜讗讬讬诇讜谞讬转 讗讬谉 诇讛诐 讻转讜讘讛, 讚诪砖诪注 讻转讜讘转讛 讛讜讗 讚诇讗 讘注讬讗 讛讗 讙讬讟讗 讘注讬讗, 讻讚讚讬讬拽讬谞谉 讙讘讬 讛讗 讚转谞谉 (砖诐 注讙, 讗) 讻谞住讛 住转诐 讜谞诪爪讗讜 注诇讬讛 谞讚专讬诐 转爪讗 砖诇讗 讘讻转讜讘讛. 讬砖 诇讜诪专 讚讛讗 讚拽转谞讬 讛转诐 诇讬砖谞讗 讚讗讬谉 诇讛谉 讻转讜讘讛 诪砖讜诐 诪诪讗谞转 讜砖谞讬讛. 讗讬 谞诪讬 诪砖讜诐 住讬驻讗 谞拽讬讟 诇讬讛 讚拽转谞讬 讜讗诐 诪转讞诇讛 谞砖讗讛 诇砖诐 讗讬讬诇讜谞讜转 讬砖 诇讛 讻转讜讘讛. 诪讬讛讜 拽砖讬讗 诪讚转谞谉 讘驻专拽 讛砖讜诇讞 (讙讬讟讬谉 诪讜, 讘) 讛诪讙专砖 讗转 讗砖转讜 诪砖讜诐 讗讬讬诇讜谞讬转 诇讗 讬讞讝讬专 讜讗讜拽诪讬谞讗 讟注诪讗 讘讙诪专讗 诪砖讜诐 拽诇拽讜诇讗 砖诪讗 转谞砖讗 诇讗讞专 讜讬讛讬讜 诇讛 讘谞讬诐, 讜讬讗诪专 讛专讗砖讜谉 讗诇讜 讛讬讬转讬 讬讜讚注 砖讻谉 讗驻讬诇讜 谞讜转谞讬谉 诇讬 拽' 诪谞讛 诇讗 讛讬讬转讬 诪讙专砖讛. 讜讗讬 讘诇讗 讙讬讟讗 谞驻拽讗 拽诇拽讜诇讗 诪诪讬诇讗 讗讬转讗. 讜讬砖 诇讜诪专 讚讛讛讬讗 诇讗讜 讘讗讬讬诇讜谞讬转 讙诪讜专讛 讛讬讗, 讗诇讗 诪砖讜诐 讞砖砖 讗讬讬诇讜谞讬转 讛讜讗 诪讜爪讬讗讛, 讻讙讜谉 砖砖讛转讛 注诪讜 讜诇讗 讬诇讚讛 讜谞讜诇讚讜 讘讛 拽爪转 住讬诪谞讬 讗讬讬诇讜谞讬转, 讜讛讛讬讗 讜讚讗讬 爪专讬讻讗 讙讟 讗诇讗 砖讬讜爪讗 讘诇讗 讻转讜讘讛 讻讬讜谉 砖谞讜诇讚讜 讘讛 拽爪转 住讬诪谞讬 讗讬讬诇讜谞讬转, 讜讛讛讬讗 讜讚讗讬 爪专讬讻讗 讙讟 讗诇讗 砖讬讜爪讗讛 讘诇讗 讻转讜讘讛 讻讬讜谉 砖谞讜诇讚讜 讘讛 拽爪转 住讬诪谞讬谉. 讜转讚注 诇讱 讚讗讬 讘讗讬讬诇讜谞讬转 讙诪讜专讛 诪讗讬 讞砖砖 拽诇拽讜诇 讗讬讻讗, 讚讛讗 讗讬讬诇讜谞讬转 讗讬谞讛 讬讜诇讚转, 讜讻讚讗诪专讬谞谉 (讻转讜讘讜转 讬讗, 讗) 诪讗讬 讗讬讬诇讜谞讬转 讚讜讻专谞讬转讗 讚诇讗 讬诇讚讛. 讜诇注讜诇诐 讗讬讬诇讜谞讬转 讙诪讜专讛 讘讻讚讬 谞驻拽讗 讜讗驻讬诇讜 讙讟 诪讚讘专讬讛诐 讗讬谞讛 爪专讬讻讛. 讜讗讬讻讗 诇诪讬诪专 讚讗驻讬诇讜 诇专讘讗 讗讬谞讛 爪专讬讻讛 讙讟 讘砖诇讗 讛讻讬专 讘讛, 讚诇讗 驻诇讬讙 专讘讗 注诇讬讛 讗诇讗 讘爪专讛 讘诇讘讚 讜讘砖讛讻讬专 讘讛, 讗讘诇 讘讛讗讬 住讘专讗 诇讗 讗砖讻讞谉 讚驻诇讬讙 讜讘讻讚讬 诇讗 谞讬诪讗 讚驻诇讬讙讬. 讜讗诐 讗讬转讗 诇讛讗, 讛讗 讚讗诪专讬谞谉 (诇讛诇谉 讬讘诪讜转 注讗, 讘) 拽讟谉 讜拽讟谞讛 诇讗 讞讜诇爪讬谉 讜诇讗 诪讬讘诪讬谉 拽讟谞讛 砖诪讗 转诪爪讗 讗讬诇讜谞讬转, 讚讜拽讗 讘砖拽讘诇 注诇讬讜 讛讘注诇 讗祝 注诇 驻讬 砖转诪爪讗 讗讬诇讜谞讬转, 讗讘诇 讘拽讚砖 住转诐 诪转讬讘诪转 诪诪讛 谞驻砖讱. 讗讘诇 专"转 讝"诇 讻转讘 讘住驻专 讛讬砖专 (住讬' 拽注"讛) 讚诇专讘讗 谞砖讜讗讬 讗讬诇讜谞讬转 诇讗讜 诪拽讞 讟注讜转 讞砖讘讬谞谉 诇讛讜 讜拽讬讬诪讗 诇谉 讻专讘讗 讻讚讗住讬拽谞讗 诇拽诪谉 讘讙诪专讗 (讬讘诪讜转 讬讘, 讘) 讜诇讚讘专讬讜 讻诇 拽讟谞讛 讗讬谞讛 诪转讬讘诪转 讘砖拽讚砖讛 讗讞讬讜 住转诐.



 讙诪' 诪讻讚讬 讻讜诇讛讜 诪讗讞讜转 讗砖讛 讬诇驻讬谞谉. 讜讗祝 注诇 讙讘 讚讗住讬拽谞讗 诇拽诪谉 (讬讘诪讜转 讞, 讗) 讚注专讜讛 诇讗 爪专讬讻讛 拽专讗, 讜爪专讛 谞诪讬 诇讗 爪专讬讻讛 拽专讗, 讬砖 诇讜诪专 讚诇诪讗讬 讚住诇讬拽 讗讚注转讬谉 诪注讬拽专讗 拽讗诪专 讚讛讜讛 住讘讬专讗 诇讬讛 讚注讬拽专 讗住讜专讛 讘诪拽讜诐 讬讘讜诐 诪注诇讬讛 谞驻拽讗 (诇讛诇谉 讬讘诪讜转 讙, 讘) 讗讬 谞诪讬 讬砖 诇讜诪专 讚讗驻讬诇讜 诇诪住拽谞讗 注讬拽专 讗讬住讜专讗 讚爪专讛 诪讗讞讜转 讗砖讛 谞驻拽讗 诪讚讻转讬讘 讘讛 诇爪专讜专 诇讜诪专 讚诪拽讜诐 诪爪讜讛 讗驻讬诇讜 爪专讛 讗住讬专讗 讻谞"诇.



讘转专 讞诪讜转讜 诇讬转谞讬 讻诇转讜 讚讘转专 砖专讬驻讛 住拽讬诇讛 讞诪讜专讛. 讜讛"讛 讗诐 诇讗 讛讬转讛 住拽讬诇讛 讞诪讜专讛 诪讛专讙 讜讞谞拽, 诪讻诇 诪拽讜诐 诪讻讜诇讛讜 讗讬谞讱 讚诪转谞讬转讬谉 讞诪讜专讛, 诇驻讬 砖讛讬讗 讘诪讬转转 讘讬转 讚讬谉 讜讗讬谞讱 讗讬谞谉 讗诇讗 讘讻专转 讘诇讘讚. 讗诇讗 讗诇讜诪讬 拽讜砖讬讗 讛讜讗, 讻诇讜诪专 讞诪讜专讛 诪讛专讙 讜讞谞拽 讜讻诇 砖讻谉 诪讻专转 讙专讬讚讗. 讜注讜讚 讚讗讬讛讜 讘诪讬转转 讘讬转 讚讬谉 讜讘讻专转 讜砖讗专讗 讗讬谞谉 讗诇讗 讘讻专转 讙专讬讚讗.





专讬讟讘"讗

讜讻讜诇谉 讗诐 诪转讜 讗讜 诪讬讗谞讜 驻讬' 砖诪讬讗谞讜 讘讘注诇 讜诪砖讻讞' 诪讬讗讜谉 讘讘转讜 讘讬转讜诪讛 讘讞讬讬 讛讗讘 讻讚驻专砖"讬:



讗讜 砖谞诪爪讗讜 讗讬诇讜谞讬转 驻讬' 讘讬谉 讘讞讬讬 讛讘注诇 讘讬谉 诇讗讞专 诪讬转转讜 讜讻谉 诪驻讜专砖 讘转讜住驻转讗 讜专讘 讗砖讬 驻讬专砖讛 讘讙诪' 讚讚讜拽讗 砖谞诪爪讗讜 砖诇讗 讛讻讬专 讘讛 讛讘注诇 讜讛讜讛 诇讬讛 诪拽讞 讟注讜转 诇诪驻专注 讜讗讬谞讛 讗砖转讜 讻诇诇 讗诇讗 讝谞讜转 讘注诇诪讗 讜诇驻讬讻讱 讗讬谞讛 驻讜讟专转 爪专讛 讜砖诪注讬' 诪讬讛讗 讚讗讬诇讜谞讬' 砖诇讗 讛讻讬专 讘讛 讛讜讗 诪拽讞 讟注讜转 讜讗驻讬' 讙讬讟讛 诪讚专讘谞谉 诇讗 讘注讬' 讚讗讬 诇讗 讛讜讬讗 爪专转讛 爪专转 注专讜讛 诪讚专讘谞谉 讜讞讜诇爪' 讜诇讗 诪转讬讬讘诪转 讜拽"诇 讚讛讗 讚拽转谞讬 讛诪诪讗谞转 讜讛砖谞讬讬讛 讜讛讗讬诇讜谞讬转 讗讬谉 诇讛谉 讻转讜讘讛 讻转讜讘讛 讛讜讗 讚诇讬转 诇讛讜 讛讗 讙讬讟讗 讘注讬讗 讚讛讻讬 讚讬讬拽讬 讛转诐 讜讬砖 诇讜诪专 讚诪砖讜诐 砖谞讬讬讛 讜诪诪讗谞转 转谞讗 讛讻讬. 转讜 拽砖讬讗 诇谉 讛讗 讚讗诪专 拽讟谉 讜拽讟谞讛 诇讗 讞讜诇爪讬诐 讜诇讗 诪转讬讬讘诪讬诐 拽讟谉 砖诪讗 住专讬住 讜拽讟谞讛 砖诪讗 转诪爪讗 讗讬诇讜谞讬转 讜谞诪爪讗讜 驻讜讙注讬' 讘注专讜讛 讜讗诐 讗讬转讗 转转讬讬讘诐 拽讟谞讛 诪诪讛 谞驻砖讱 讚讛讗 讗驻讬' 转诪爪讗 讗讬诇讜谞讬转 讗专讜住转 讗讞讬讜 讘注诇诪讗 讛讬讗 讜砖专讬讗 诇讬讛 转讬专抓 专"转 讝"诇 讚诇专讘讗 讚讗讜拽讬诐 诪转谞讬' 讘讬谉 砖讛讻讬专 讘讛 讘讬谉 砖诇讗 讛讻讬专 讘讛 讜诇讗 诪砖讜诐 讟注谞转 诪拽讞 讟注讜转 讗驻砖专 讚讗讬诇谞讜转 砖诇讗 讛讻讬专 讘讛 讘注讬讗 讙讬讟讗 诪讚专讘谞谉 讜讗转讬讗 诪转谞讬' 讚诇注讬诇 讻驻砖讟讬讬讛讜 讚讟注诪讗 讚诪转谞讬' 诇讚讬讚讬讛 诇讗讜 诪砖讜' 诪拽讞 讟注讜转 讛讜讗 讻讚讗讬转讗 讘讙诪' 讜讛诇讻转讗 讻专讘讗:



讙诪专讗 诪讻讚讬 讻诇讛讜 诪讗讞讜转 讗砖讛 讬诇驻讬' 驻讬专"砖讬 讻诇讛讜 注专讬讜转 讜拽"诇 讚讛讗 讗住讬拽 专讘讗 讘讙诪' 讚注专讜讛 诇讗 爪专讬讻讛 拽专讗 讜讚讜讞拽 讛讜讗 诇驻专讜砖讬 讻诇 住讜讙讬讬' 讚住"讚 诪注讬拽专' 讜讬"诇 讚讜讚讗讬 诇诪住拽谞讗 注专讜讛 诇讗 爪专讬讻讛 拽专讗 诇驻讜讟专' 诪谉 讛讞诇讬爪' 讜诪谉 讛讬讬讘讜诐 讚讛讗 诇讗 讗转讬 注砖讛 讜讚讞讬 诇讗 转注砖' 砖讬砖 讘讜 讻专转 讜诪讬讛讜 爪专讛 讙讜驻讛 爪专讬讻讗 拽专讗 诇讗讜住专讛 讻砖讛讜讗 爪专转 讗讞讜转 讗砖讛 诪讚讻转讬讘 诇爪专讜专 讚讗讬 诇讗 讛讗 讞讝讬讗 诇讬讬讘讜诐 砖讗讬谉 讘讛 注专讜转 讗砖转 讗讞 讚砖专讬 专讞诪谞讗 讜诪讗讬 讚讗诪专讬' 讘讙诪' 讚爪专讛 谞诪讬 诇讗 爪专讬讻讛 拽专讗 讛讬讬谞讜 讘转专 讚讻转' 专讞诪谞' 诇讗讞专 讜讻转讘 讻专转 讘住讜祝 讛驻专砖讛 讛讜讬讗 诇讛 爪专转 讗讞讜转 讗砖讛 诇讗讜 砖讬砖 讘讜 讻专转 讜讻讚驻专砖"讬 诇拽诪谉 讗砖转讻讞 讚讗讬住讜专 爪专讛 诪讗讞讜' 讗砖讛 谞驻拽' 讜诪讬谞讛 讬诇驻讬' 诇砖讗专 注专讬讜' 诇讗住讜专 爪专讜转讬讛诐 讜转谞讗 讚诪转谞讬' 诇讗 讗讬讬专讬 讛讻讗 讗诇讗 讘讗讬住讜专 爪专讜转 讜讻讚讚讬讬拽 专讘 讗砖讬 诇拽诪谉 讚诇讗 拽转谞讬 驻讜讟专讜转 讜驻讟讜专讜转 讜讗"讻 诇诪住拽谞' 讗讬住讜专 爪专讜转 讚拽转谞讬 转谞讗 诪讗讞讜转 讗砖讛 谞驻拽讗 讜诇驻讬专砖"讬 讘诪住拽谞' 讬"诇 讻讜诇讛讜 注专讬讜转 砖驻讜讟专讜 爪专讜转讬讛 诪讗砖讛 讬诇驻讬':



讜讘转专 讞诪讜转讜 诇讬转谞讜 讻诇转讜 讚讘转专 砖专讬驻' 住拽讬诇讛 讞诪讜专' 讻诇讜诪专 讜专讗讜讬 诇讛拽讚讬诪讛 诇砖讗专 注专讬讜转 讚诪转谞讬' 砖讛诐 讞讬讬讘讬 讻专讬转讜转 讜讛拽砖讜 讘转讜' 讚讗驻讬' 诇讗 转谞讗 住拽讬诇讛 讘转专 砖专讬驻讛 讗诇讗 讗讞专 讛专讙 讜讞谞拽 专讗讜讬 诇讛拽讚讬诪讛 诇讞讬讬讘讬 讻专讬转讜转 讜讻讜' 砖讛专讬 讬砖 讘讛 讻专转 讜诪讬转讛 讜转讬诪讗 讚讗诇讜诪讜讬 拽讜砖讬' 讛讜讗 讚讗驻讬诇讜 讻讚驻专砖"讬 讝"诇 讚讘转讜 诪谞砖讜讗转讜 诪讻诇诇 讗砖讛 讜讘转讛 谞驻拽讗 讜讛讻讬 诪讜讻讞 讘驻' 讗诇讜 讛谉 讛谞砖专驻讬谉 讜拽"诇 讛讗 讚讻转讬讘 注专讜转 讗讞讜转讱 讘转 讗讘讬讱 讗讜 讘转 讗诪讱 讜讗诪专讬' 诇拽诪谉 讘诪讻讬诇转讬' 讜讛转诐 讘住谞讛讚专讬' 讗讬谉 诇讬 讗诇讗 讗讞讜转讜 讘转 讗诪讜 砖诇讗 讘转 讗讘讬讜 讜讘转 讗讘讬讜 砖诇讗 讘转 讗诪讜 讘转 讗讘讬讜 砖讛讬' 讘转 讗诪讜 讘转 讗讘讬讜 讜讘转 讗诪讜 诪谞讬谉 转"诇 讗讞讜转讱 讛讬讗 讜诇诪讛 诇讬 拽专讗 谞讬诪讗 讚讗讞讜转讜 讘转 讗讘讬讜 讜讘转 讗诪讜 诇讗 谞驻拽讗 诪讻诇诇 诪讗讞讜转讜 讘转 讗讘讬讜 讻讚讗诪' 讛讻讗 讜讬"诇 讚砖讗谞讬 讛转诐 讚讻讬讜谉 讚讻转讘 讗讜 讘转 讗诪讱 讜专"诇 讘转 讗诪讱 讜诇讗 讘转 讗讘讬' 讛讬讗 讛谞讜转谞' 讚讻讬 谞转讬专 讘转 讗讘讬讱 讛讬讬谞讜 讚讻讜讜转' 讘转 讗讘讬讱 讜诇讗 讘转 讗诪讱 讜诇驻专砖"讬 砖讻转' 讘诪砖谞讛 讻诇讛 讜讘转讜 讗转讗 诪讚专砖' 讜诇讗讬讚讱 驻讬' 讛讬讬谞讜 拽爪转 讘转讜 讚拽转谞讬 讘转讜 注讬拽专 讗讬住讜专讗 诪讚专砖讗 讗转讬讗 驻讬' 注讬拽专 讗讬住讜专讬' 谞诪讬 讗转讜 诪讚专砖讗 讜讻讬讜谉 讚讗讬转 讘讛 转专转讬 诪讚专砖讗 讗拽讚诪讛 讜讗注"讙 讚转谞讗 诇讗 讗讬讬专讬 讛讻讗 讘讚讬谉 注讬拽专 讗住讜专讬讬讛讜 讚讗诪' 专讘 讬爪讞拽 讛讗 讗转诪专讗 讘驻' 讗诇讜 讛谉 谞砖专驻讬谉 讙讘讬 讛讗 讚讗诪专讬' 讘转讜 诪讗专讜住转讜 讘砖专驻讛 诪谞讬讬谉:





转讜住驻讜转 讬砖谞讬诐

讜讻讜诇谉 讗诐 诪转讜. 讛讱 诪转谞讬' 讛讜"诇 诇讗 讝讜 讗祝 讝讜 诇讗 讝讜 诪转讜 讚讘讚讬谉 讛讜讗 讚爪专讜转讬讛谉 诪讜转专讜转 讚讗讬谉 讛注专讜讛 拽讬讬诪转 讘砖注转 讬讘讜诐 讗诇讗 讗驻讬诇讜 诪讬讗谞讜 讚讗讬转讗 讛注专讜讛 拽诪谉 诪"诪 爪专讜转讬讛谉 诪讜转专讜转 讜诇"诪 诪讬讗谞讜 讚讻诪讜 砖诇讗 谞砖讗转 诪注讜诇诐 诇讜 讚诪讬 讚讛诪讬讗讜谉 拽讗 注拽专 拽讚讜砖讬 拽诪讗讬 讜驻砖讬讟讗 讚爪专讜转讬讛谉 诪讜转专讜转 讗诇讗 讗驻讬诇讜 谞转讙专砖讜 讚注砖讛 诪注砖讛 拽讚讜砖讬谉 讙诪讜专讬诐 讗驻"讛 爪专讜转讬讛谉 诪讜转专讜转 讜诇"诪 谞转讙专砖讜 讚讘砖注讛 砖诪转 诇讗 讛讬转讛 注专讜讛 注诪讜 讘转讜专转 讗讬砖讜转 诇驻讬 砖注砖讛 诪注砖讛 诇注拽讜专 拽讚讜砖讬' 讗诇讗 讗驻讬诇讜 谞诪爪讗转 讗讬诇讜谞讬转 讚讘砖注讛 砖诪转 讛讬转讛 讛注专讜讛 注诪讜 讘转讜专转 讗讬砖讜转 诇驻讬 砖诇讗 注砖讜 诪注砖讛 诇注拽讜专 讛拽讚讜砖讬谉 讗诇讗 讛诐 讘住讜祝 讻诪讜 砖讛诐 讘转讞诇讛 讗驻"讛 爪专讜转讬讛谉 诪讜转专讜转 诪砖讜诐 讚讛讜讬 讻诪讬 砖诇讗 讛讬转讛 讗砖转讜:



讗) 讜讛"专 专' 讬注拽讘 诪拽讜专讘讬诇 诪驻专砖 讚诪讗讬 讗诪专转 讚诇诪讗 讗讬讬诇讜谞讬转 讛讬讗 讜讗"讻 诇讗 讛讬转讛 讗砖转 讗讞讬讜. 诇驻讬 砖讗讬诇讜 讛讬讛 讬讜讚注 砖讛讬讗 讗讬讬诇讜谞讬转 诇讗 拽讚砖讛. 讻诪讜 讻谉 谞诪讬 讗诐 讛讬讛 讬讜讚注 讘讘讬专讜专 砖讬诪讜转 讻砖讛讬讗 拽讟谞讛 诇讗 讬拽驻讬讚 讘讝诪谉 诪讜注讟 讻"讻 讗诐 讛讬讗 讗讬讬诇讜谞讬转. 讜注讜讚 讬"诇 讚讛讗 讚讗诪专讬谞谉 拽讟谞讛 讗讬谞讛 诪转讬讬讘诪转 砖诪讗 转诪爪讗 讗讬讬诇讜谞讬转 讛讬讬谞讜 诇驻讟讜专 爪专转讛 诇讛谞砖讗 诇砖讜拽 讚砖诪讗 转诪爪讗 讗讬讬诇讜谞讬转 讜谞诪爪讗 砖讬砖 诇讜 诇讬讬讘诐 讛爪专讛 诇驻讬 砖讛爪专讛 讝拽讜拽讛 诇讜 讜讛讬讬谞讜 讻讬 讛讻讗:



诇讬转谞讬 诇讗讞讜转 讗砖讛 讘专讬砖讗. 讜拽砖讛 讛讗 讚讗诪专讬' 驻' 讚' 诪讬转讜转 讻诇 诪拽讜诐 砖砖谞讜 讞讻诪讬诐 讚专讱 诪谞讬谉 讗讬谉 诪讜拽讚诐 讜诪讗讜讞专 讜讛诇讻讱 诪讗讬 拽砖讬讗 诇讬讛 讛讻讗 诇讬转谞讬 讗讞讜转 讗砖讛 讻讜'. 讜讗讬转 讚诪转专爪讬 讚讻讬 讗诪专讬' 讗讬谉 诪讜拽讚诐 讜诪讗讜讞专 讛"诪 讛讬讻讗 讚拽讗 讞砖讬讘 讛诪谞讬谉 诇讙讘讬 诪注砖讛 讻讙讜谉 讝' 住诪谞讬诐 讜拽讗诪专 讚讻诇 诪拽讜诐 讚讗诪专 讚专讱 诪谞讬谉 讗讬谉 诪讜拽讚诐 讜诪讗讜讞专 讞讜抓 诪讝' 住诪谞讬诐 讜住讚专 讬讜诪讗 讻讚拽讗诪专 讛转诐. 讜讗"谞 讬"诇 讚谞讛讬 讚讗诪专讬谞谉 讗讬谉 诪讜拽讚诐 讜诪讗讜讞专 砖讗诐 注砖讛 诪讛诪讗讜讞专 诪讜拽讚诐 诇讗 拽驻讚讬谞谉 讘讛. 诪讬讛讜 诪"诪 爪专讬讱 诇转转 讟注诐 讘讚讘专 诇诪讛 讛拽讚讬诐 讛诪讗讜讞专 讜讛讻讗 谞诪讬 谞讛讬 讚讗讬谉 诪讜拽讚诐 诪讬讛讜 诪"诪 讻讬讜谉 讚诪谉 讛讚讬谉 讛讜讛 诇讬讛 诇诪转谞讬' 诇讗讞讜转 讗砖讛 讘专讬砖讗 爪专讬讱 诇转转 讟注诐 诇诪讛 诇讗 讛拽讚讬诪讛 讜诪砖"讛 拽讗 诪讬讘注讬讗 诇讬讛 讚诇讬转谞讬 诇讗讞讜转 讗砖讛 讘专讬砖讗:





转讜住驻讜转 专讬"讚

讜讻讜诇谉 讗诐 诪转讜 讗讜 诪讬讗谞讜 诇讜诪专 讘讞诪讜转讜 讜讗诐 讞诪讜转讜 讜讘讗诐 讞诪讬讜 砖谞诪爪讗讜 讗讬讬诇谞讜转 讗讜 诪讬讗谞讜, 驻讬' 讗诐 诪转讜 讟"讜 谞砖讬诐 讗讜 砖谞转讙专砖讜 拽讜讚诐 诪讬转转 讘注诇讬讛谉 砖讘砖注转 谞驻讬诇转 讛爪专讛 诇讬讘讜诐 讗讬谉 讛注专讜讛 爪专转讛 讗注"驻 砖讛讬转讛 爪专转讛 诪转讞讬诇讛 讻讬讜谉 砖讘砖注转 谞驻讬诇讛 讗讬谞讛 爪专转讛 诪讜转专转 诇讛转讬讘诐, 讜讻谉 谞诪讬 讗诐 讛讬转讛 讛注专讜讛 讬转讜诪讛 拽讟谞讛 砖讛砖讬讗讜讛 讗诪讛 讗讜 讗讞讬' 讜诪讬讗谞讛 讘讜 讘讞讬讬' 爪专转讛 诪讜转专转 讗注"驻 砖诇讗 谞转谉 诇讛 讙讟 砖讘诪讬讗讜谉 谞驻讟专转 讜注拽专讛 讻诇 讛拽讚讜砖讬谉 讻讗讬诇讜 讗讬谞谉, 讜讻谉 谞诪讬 讗诐 谞诪爪讗转 讛注专讜讛 讗讬讬诇谞讜转 爪专转讛 诪讜转专转 诪驻谞讬 砖拽讚讜砖讬 讗讬讬诇谞讜转 讛谉 拽讚讜砖讬 讟注讜转 讻讚讗诪专讬谞谉 诇拽诪谉 讜讻讗讬诇讜 诇讗 讛讬转讛 讛注专讜讛 爪专转讛. 讜讗讬 讗转讛 讬讻讜诇 诇讜诪专 讘讞诪讜转讜 讜讻讜' 砖讛专讬 讬砖 诇讛谉 讘谞讬诐 讗讬讬诇谞讜转 讛讬讗 讚讜讻专谞讬转讗 讚诇讗 讬诇讚讛 诪诪讗谞转 谞诪讬 讻讬讜谉 砖讛讘讬讗讛 砖转讬 砖注专讜转 讗"讬 诇诪讗谉 讜讘谞讬诐 讗"讗 诇讛讬讜转 讘诇讗 住诪谞讬诐 讻讚讗诪专讬' 讘讙诪' 讗专"住 讘谞讬诐 讛"讛 讻住诪谞讬谉 讜专"讝 讗诪专 讗讬谉 讘谞讬诐 讘诇讗 住诪谞讬诐 讜讗注"讙 讚讘讚拽谞讜讛 讜讗讬谉 讘讛 砖转讬 砖注专讜转, 诪砖讜诐 爪注专 诇讬讚讛 讞讬讬砖讬谞谉 砖诪讗 谞砖专讜:





讻讬爪讚 驻讜讟专转 爪专讜转讬讛谉 讛讬转讛 讘转讜 讗讜 讗' 诪讻诇 讛注专讬讜转 谞砖讜讗讛 诇讗讞讬讜 讜诇讜 讗砖讛 讗讞专转 讜诪转 讘诇讗 讘谞讬诐 讻砖诐 砖讛讬讗 驻讟讜专讛 讻讱 爪专转讛 驻讟讜专讛 讛诇讻讛 爪专转 讘转讜 讜谞砖讗转 诇讗讞讬讜 讛砖谞讬 讜诇讜 讗砖讛 讗讞专转 讜诪转 讻砖诐 砖爪专转 讘转讜 驻讟讜专讛 讻讱 爪专转 爪专转讛 驻讟讜专讛 讗驻讬诇讜 讛谉 拽' 讻讬爪讚 讗诐 诪转讜 讛谉 爪专讜转讬讛谉 诪讜转专转 讛讬转讛 讘转讜 讗讜 讗' 诪讻诇 讛注专讬讜转 讛讗诇讜 谞砖讜讗讛 诇讗讞讬讜 讜诇讜 讗砖讛 讗讞专转 讜诪转讛 讘转讜 讗讜 谞转讙专砖讛 讜讗讞"讻 诪转 讛讜讗 爪专转讛 诪讜转专转 讜讻诇 讛讬讻讜诇讛 诇诪讗谉 讜诇讗 诪讬讗谞讛 讞讜诇爪转 讜诇讗 诪转讬讘诪转 驻讬' 讛讬转讛 讛注专讜讛 拽讟谞讛 讜讬转讜诪讛 砖讛砖讬讗讜讛 讗诪讛 讜讗讞讬' 砖讗讬谉 拽讚讜砖讬讛 讗诇讗 诪讚专讘谞谉 讜诇讗 讛住驻讬拽讛 诇诪讗谉 注讚 砖诪转 讘注诇讛 爪专转讛 讞讜诇爪转 讜诇讗 诪转讬讘诪转 砖诇讛转讬讘诐 讗讬谞讛 讬讻讜诇讛 诪驻谞讬 砖谞砖讗讜转 爪专讜转 注专讜转讛 诪讚专讘谞谉 讜讘讗诇 讞诇讬爪讛 谞诪讬 诇讗 谞驻拽讗 讚讻讬讜谉 讚拽讚讜砖讬谉 诪讚专讘谞谉 诇讗 讗诇讬诪讬 诇讗驻拽讜注讬 爪专讛 讘讻讚讬 讛诇讻讱 讞讜诇爪转 讜诇讗 诪转讬讘诪转 讜讗讬 拽砖讬讗 讛讻讗 转谞谉 砖讗讬 讗转讛 讬讻讜诇 诇讜诪专 讘讞诪讜转讜 讜讗诐 讞诪讜转讜 讜讻讜' 讜讗诪专讬 讘驻' 讛诪讚讬专 砖讗驻讬' 讘谞讛 诪讜专讻讘 注诇 讻转驻讛 诪诪讗谞转 讜讛讜诇讻转 诇讛 讛讬讻讗 讚讛讜讬 拽讚讜砖讬 讟注讜转, 讬"诇 讚讛讻讬 讗诪专讬' 讛转诐 讗专"讻 诪砖诪讬' 讚注讜诇讗 讛诪拽讚砖 注"转 讜讘注诇 爪专讬讻讛 讛讬诪谞讜 讙讟 讝讛 讛讬' 诪注砖讛 讜讗诇 讛讬' 讻讞 诇讞讻诪讬诐 诇讛讜爪讬讗讛 讘诇讗 讙讟 讜诇讗驻讜拽讬 诪讛讗讬 转谞讗 讚转谞讬讗 讜讛讬讗 诇讗 谞转驻住讛 讗住讜专讛 讛讗 谞转驻住讛 诪讜转专转, 讜讬砖 诇讱 讗讞专转 砖讗注"驻 砖诇讗 谞转驻住讛 诪讜转专转 讜讗讬讝讛讜 讝讜, 讝讜 砖拽讚讜砖讬讛 拽讚讜砖讬 讟注讜转 砖讗驻讬' 讘谞讛 诪讜专讻讘 注"讻 诪诪讗谞转 讜讛讜诇讻转 诇讛, 讗诇诪讗 讞讻诪讬诐 驻诇讬讙讬 注诇 专"讬 讜讗诪专讜 讻讬讜谉 讚讘注诇讛 讜诇讗 诪讬讗谞讛 讗讞讜诇讬' 讗讞诇讛 诇讛谞讗讛, 讜讗注"讙 讚讗讬讻讗 诇讗拽砖讜讬讬 诇讞讻诪讬诐 谞诪讬 讻讙讜谉 砖拽讬讚砖 讗讞讬讜 讗转 讞诪讜转讜 注诇 转谞讗讬 讜诇讗 谞转拽讬诐 讛转谞讗讬 讜拽讚讜砖讬谉 拽讚讜砖讬 讟注讜转 砖讛专讬 诇讗 讗讞诇讛 诇讛谞讗讛 砖讛讬讗 诪诪讗谞转 讜讬讜爪讗讛 讗注"驻 砖讬砖 诇讛 讘谞讬诐 讜诇讗 诪诪讗谞转, 讗讬谉 讝讛 讻诇讜诐 讚拽讚讜砖讬谉 注诇 转谞讗讬 讜诇讗 谞转拽讬诐 讛转谞讗讬 讗讬谞谉 拽讚讜砖讬谉 讻诇诇 讜驻砖讬讟讗 讚爪专转讛 诪讜转专转 讜诇讗 讗讬爪讟专讬讱 诇转谞讗 诇诪讬转谞讬 讗诇讗 拽讚讜砖讬 讗讬讬诇谞讜转 砖讛讬' 讘住转诐 讘诇讬 转谞讗讬 讜注诪讚讛 注讚 注讻砖讜 讘讞讝拽转 讗砖转讜 讜注讻砖讜 谞诪爪讗讜 诇诪驻专注 拽讚讜砖讬 讟注讜转, 讜讻谉 谞诪讬 讛诪诪讗谞转 砖注诪讚讛 注讚 注讻砖讜 讘讞讝拽转 讗砖转讜 诪讚专讘谞谉 讜注讻砖讜 诪讬谞讛 讜注拽专讛 讛拽讚讜砖讬谉 讗讘诇 讛诪拽讚砖 注"转 诇注讜诇诐 诇讗 谞转拽讬讬诪讜 讛拽讚讜砖讬谉 注讚 砖讬拽讬诐 讛转谞讗讬 讛诇讻讱 讻讬 诇讗 拽讬讬诐 转谞讗讜 诇讗 讛讬' 拽讚讜砖讬谉 讻诇诇 讜诪"讛 讚诇讗 讗讬爪讟专讬讱 诇讗转谞讗:





砖砖 注专讬讜转 讞诪讜专讜转 诪讗诇讜 诪驻谞讬 砖谞砖讗转 诇讗讞专讬诐 爪专讜转讬讛谉 诪讜转专讜转 讗诪讜 讗砖转 讗讘讬讜 讜讗讞讜转 讗讘讬讜 讜讗讞讜转讜 诪讗讘讬讜 讜讗砖转 讗讞讬讜 诪讗讘讬讜 讜讗砖转 讗讞讬 讗讘讬讜, 驻讬' 讗诇讜 砖砖 注专讬讜转 讞诪讜专讜转 诪讛谉 讘讝讛 讛注谞讬谉 砖讛谉 讗住讜专讜转 诇讻诇 讛讗讞讬诐 讜讛诇讻讱 讗诐 谞砖讗转 讗' 诪讛谉 诇讗砖讬 讝讛 讜诇讜 讗砖讛 讗讞专转 讜诪转 爪专转讛 诪讜转专转 诇讗' 诪谉 讛讗讞讬谉 砖讗讬谉 爪专转讛 讗住讜专讛 讗诇讗 讛谞讜驻诇转 诇驻谞讬讜 注诐 讛注专讜讛 诇讬讘讜诐. 讗诪专讬' 讘讙诪' 诪讗讬 讗诪讜 讗讬诇讬诪讗 谞砖讜讗转 讗讘讬讜 讛讬讬谞讜 讗砖转 讗讘讬讜 讗诇讗 讗谞讜住转 讗讘讬讜 讜拽转谞讬 诪驻谞讬 砖谞讬砖讗转 诇讗讞专讬诐, 诇讗讞专讬诐 讗讬谉 诇讗讞讬诐 诇讗 诪讗谉 砖诪注转 诇讬' 讛讗讬 住讘专讗 专"讬 讚转谞谉 谞讬砖讗 讗讚诐 讗谞讜住转 讗讘讬讜 讜诪驻讜转讞 讗讘讬讜 讜讗谞讜住转 讘谞讜 讜诪驻讜转讞 讘谞讜 讜专"讬 讗讜住专 讘讗谞讜住转 讗讘讬讜 讜诪驻讜转讞 讗讘讬讜 讜住转诐 诪转谞讬' 专"讬 讛讜讗 讜诪"讛 诇讗 转谞讗讬 讬"讜 谞砖讬诐, 驻讬' 诇专讘谞谉 讬"讜 讛谉 砖驻讜讟专讬谉 爪专讜转讬讛谉 讛专讬 讬讻讜诇 专讗讜讘谉 诇讬砖讗 讗诐 砖诪注讜谉 砖讛讬讗 讗谞讜住转 讗讘讬讜 讜讛讬讗 谞讜驻诇转 诇驻谞讬讜 诇讬讘讜诐 讜驻讜讟专转 爪专转讛 讜讗砖转 讗讞讬讜 诪讗讘讬讜 讛讜讗 讻讙讜谉 砖讙讬专砖讛 讗讜 砖诪转 讜讬砖 诇讜 讘谞讬诐 砖讛讬讗 讗住讜专讛 诇讻诇 讛讗讞讬诐:





诪讛专砖"讗 - 讞讬讚讜砖讬 讛诇讻讜转

讘讚"讛 讜讗讬 讗转讛 讬讻讜诇 诇讜诪专 讘讞诪讜转讜 讻讜' 诪讬讛讜 讘驻' 讘讗 住讬诪谉 诪砖诪注 讚讘拽讚讜砖讬 拽讟谞讜转 谞诪讬 拽诪讬讬专讬 讻讜' 注讻"诇 诇讻讗讜专讛 驻讬' 讚讗谞谉 讗诇讬讘讗 讚专讘讬 讬砖诪注讗诇 拽讬讬诪讬谞谉 讜诪砖讻讞转 诇讬讛 砖驻讬专 砖讛讬转讛 讞诪讜转讜 拽讟谞讛 讻砖谞砖讗讛 讗讞讬讜 讜讛讬讛 诇讜 讘转 注诪讛 讜谞砖讗讛 讝讛 讜诪转讛 讛讘转 讚讗诇"讻 诇讬转 讻讗谉 讚讬谉 讬讘讜诐 讜讗讬住讜专 讞诪讜转讜 讗祝 诇讗讞专 诪讬转转 讛讘转 讘砖专讬驻讛 讛讜讗 诇专讘讬 讬砖诪注讗诇 讘驻' 讛谞砖专驻讬谉 讜讘驻专拽 谞讜砖讗讬谉 讗讘诇 诇专讘讬 注拽讬讘讗 讚诇讬转 诇讬讛 讛转诐 讗讬住讜专 讞诪讜转讜 讗祝 诇讗讞专 诪讬转转 讛讘转 注"讻 诇讗 诪砖讻讞转 讗讬住讜专 讞诪讜转讜 讗诇讗 砖讗讜转讛 讛讘转 讛讬转讛 诇讛 诪讗讬砖 讗讞专 讜讗讞"讻 谞砖讗讛 讗讞讬讜 讜诪转 讘诇讗 讘谞讬诐 讻驻专砖"讬 讘诪转谞讬转讬谉 讜讗"讻 注"讻 讙讚讜诇讛 讛讬转讛 讻砖谞砖讗讛 讗讞讬讜 讚拽讟谞讛 讗讬谞讛 专讗讜讬讛 诇讬诇讚 讚讛讻讬 驻专讻讬谞谉 讘驻砖讬讟讜转 讘驻专拽 讗诇讜 谞注专讜转 讜讘驻专拽 讬讜爪讗 讚讜驻谉 讜讘驻专拽 讗讬谉 讘讬谉 讛诪讜讚专 诪讛讛讬讗 讚讙' 谞砖讬诐 诪砖诪砖讜转 讘诪讜讱 讚转谞讬 专讘 讘讬讘讬 讜讙专住讬谞谉 讘诪诇转讬讛 讚专讘 讘讬讘讬 拽讟谞讛 砖诪讗 转转注讘专 讜转诪讜转 讜诇讬讻讗 诇转专抓 拽讜砖讬转 讛转讜住' 讚讻讬讜谉 讚讗诇讬讘讗 讚专' 注拽讬讘讗 诇讗 诪砖讻讞转 诇讛 诇讗 拽转谞讬 诇讛 讜讘讻讛"讙 谞诪讬 讗诪专讬谞谉 讚讘驻诇讜讙转讗 诇讗 拽诪讬讬专讬 讚讛讗 诇讗 讗转讗 讻专讘讬 讬砖诪注讗诇 讚诇专讘讬 讬砖诪注讗诇 诪砖讻讞转 诇讛 砖驻讬专 讜诇讗 讗转诪专 讛讻讬 讚讘驻诇讜讙转讗 诇讗 拽诪讬讬专讬 讗诇讗 讘砖讗讬谞讜 住讜转专 讞讚 诪讛谞讬 转谞讗讬 讜注讜讚 讚诪"诪 诇讛谞讬 讗诪讜专讗讬 讚诇拽诪谉 讚讗诪专讬 讚讘驻诇讜讙转讗 拽诪讬讬专讬 诪讗讬 讗讬讻讗 诇诪讬诪专 讜诪讬讛讜 讗讬谉 讗谞讜 爪专讬讻讬谉 诇讻诇 讝讛 讗诇讗 讚讚讘专讬 讛转讜住' 谞诪砖讻讬诐 讻驻讬 诪讗讬 讚诪住拽讬谞谉 讘驻专拽讬谉 (讗) 讗讛讛讬讗 讚专讘 讘讬讘讬 讚讙专住讬谞谉 讘诪诇转讬讛 砖诪讗 转诪讜转 讜讗讬讻讗 拽讟谞讛 讚诪讬注讘专讗 讜诇讗 诪转讛 讜讛砖转讗 砖驻讬专 诪砖讻讞转 诇专讘讬 讬砖诪注讗诇 讚讘拽讚讜砖讬 拽讟谞讜转 拽诪讬讬专讬 讜讗驻讬诇讜 讘讗讜转讛 讛讘转 砖讛讬转讛 诇讛 诪讗讬砖 讗讞专 拽讜讚诐 砖谞砖讗转 诇讗讞讬讜 讜砖讜讘 讻砖讝讻讬谞讜 诇诇诪讜讚 驻' 讛讗砖讛 专讘讛 专讗讬谞讜 砖讻转讘讜 讛转讜住' 砖诐 讚诇专讘讬 注拽讬讘讗 诇讗 诪讬注讟 拽专讗 讞诪讜转讜 诇讗讞专 诪讬转转 讛讘转 讗诇讗 诪砖专讬驻讛 讗讘诇 讻专转 讗讬讻讗 讜诇驻讬 讝讛 讗转讬讬谉 讚讘专讬讛诐 讛讻讗 讻讛讜讙谉 讗驻讬' 讗诇讬讘讗 讚专"注 讜诪讬讛讜 诪讛专砖"诇 讻转讘 砖诐 讚诇讬砖谞讗 讚转诇诪讜讚讗 讚驻专拽 讛谞砖专驻讬谉 诇讗 诪砖诪注 讻谉 讗诇讗 讚讗讬住讜专讗 讘注诇诪讗 讛讜讗 讻谞专讗讛 诪驻专砖"讬 讜住诪"讙 讜讚讜"拽:





诪讛专砖"讗 - 讞讬讚讜砖讬 讛诇讻讜转 诪讛讚讜"讘

砖讬讬讱 诇诪讛讚讜专讗 拽诪讗 讘转讜住驻讜转 讘讚"讛 讜讗讬 讗转讛 讬讻讜诇 讻讜' 讘住讜驻讜 讜住诪"讙 注讻"诇 讙诐 诪驻专砖"讬 讘砖诪注转讬谉 诪讜讻讞 讻谉 诪诪讛 砖讚拽讚拽 诇驻专砖 讘转 讛讬讛 诇讜 诪讗讬砖 讗讞专 讻讜' 讚讗讬 诪讗讞讬讜 讜诪转讛 讛讘转 诇讗 讛讬讛 诇讜 讘讛 讗讬住讜专 诇讗讜 讜讬砖 诇讚讞讜转 讚诇讻讱 讚拽讚拽 诇驻专砖 讻谉 讗驻讬诇讜 诇专注"拽 讚讛讜讛 讗讬住讜专 讻专转 讘讞诪讜转讜 诇讗讞专 诪讬转转 讛讘转 诪"诪 诪砖诪注 诇讬讛 讚诪转谞讬' 讗讬讬专讬 讘讞诪讜转讜 讚讗讬转 讘讛 讗讬住讜专 砖专讬驻讛 讻讚诪讜讻讞 讘讙诪专讗 讘住诪讜讱 讜拽"诇:





诪讛专"诐

转讜住' 讚"讛 讗讜 砖谞诪爪讗讜 讗讬讬诇讜谞讬转 讜讻讜' 注讚 转讚注 讚注"讻 诪诪讗谞转 诇讗 讘注讬讗 讙讬讟讗. 驻讬' 讜讗驻"讛 转谞讬 讗讬谉 诇讛诐 讻转讜讘讛 讚诪砖诪注 讛讗 讙讬讟讗 讘注讬讗 讗诇讗 注"讻 爪"诇 讚诪砖讜诐 砖谞讬讬讛 谞拽讟 讛讗讬 诇讬砖谞讗 讚讛讬讗 爪专讬讻讗 讙讟:


讚"讛 讜讗讬 讗转讛 讬讻讜诇 诇讜诪专 讘讞诪讜转讜 讜讻讜' 注讚 讚诇讬讻讗 诇诪讬诪专 讚诪砖讜诐 专' 讬讛讜讚讛 谞诪谞讜. 专"诇 讚砖诪讗 诇注讜诇诐 专' 讬砖诪注讗诇 讗讬讬专讬 讘拽讚讜砖讬 讟注讜转 讜讘转讜 砖讘讗讛 诇诪讗谉 讛讬讛 讘拽讚讜砖讬 拽讟谞讜转 讜诪讛 砖谞诪谞讜 诇讗 诪砖讜诐 专讘讬 讬砖诪注讗诇 讚讛讜讗 诇讗 拽讗诪专 讗诇讗 讘拽讚讜砖讬 讟注讜转 讗诇讗 诪砖讜诐 专讘讬 讬讛讜讚讛 讛讜讗 讚谞诪谞讜 讜讛讗 讚讗诪专讜 讚讘专 砖讗诪专 讗讜转讜 爪讚讬拽 诇讗讜 诪诪砖 讗讜转讜 讚讘专 砖讗讬讛讜 诇讗 拽讗诪专 讗诇讗 讘拽讚讜砖讬 讟注讜转 讗诇讗 讚讜诪讛 诇讗讜转讜 讚讘专 砖讛讜讗 讗诪专 砖谞诪爪讗 注谞讬谉 砖讬讻讜诇讛 讛讘转 诇诪讗谉 讗驻讬诇讜 讘谞讛 诪讜专讻讘 注诇 讻转驻讛 讜谞讻砖诇 讘讜 讝专注讜 砖讘讗讛 讙"讻 讘转讜 诇诪讗谉 讻砖讘谞讛 诪讜专讻讘 注诇 讻转驻讛 讜拽"诇:





专砖"砖

转讚"讛 讗讜 砖谞诪爪讗讜. 讜转讬诪讛 讻讜'. 讗谞讻讬 转诪讛 诪讚讜注 诇讗 谞讞诇拽 讚讛讻讗 诪讬讬专讬 讘谞转拽讚砖讛 诇讞讜讚讗 (讜讛讗 讚诇拽诪谉 (讻 讗) 讗诪专讬谞谉 拽驻住讬拽 讜转谞讬 诇"砖 讻讜' 讜诇"砖 讻讜'. 注诪砖"讻 讘讝讛 讘住"讚 讘讙讬讟讬谉 (讻讜 讘) 讘转讚"讛 拽讗 驻住讬拽) 讜讻诇 讛谞讱 讚诪砖诪注 讚讘注讬 讙讟 诪讬讬专讬 讘谞砖讗转 讗讜 砖讘注诇 讙"讻 讚讗讞讜诇讬 讗讞讬诇 讗讜 诪砖讜诐 讚讗讬谉 注讜砖讛 讘注讬诇转讜 讘注"讝 注讬' 讛讬讟讘 住讜讙讬讗 讚讛诪讚讬专 注诇 诪转谞讬转讬谉 讚讻谞住讛 住转诐 讜谞诪爪讗讜 注诇讬讛 谞讚专讬诐 讜讻诪讜 砖讛讘讬讗讜 注爪诪诐 讘住讛"讚. 讜讛讻讗 讗"诇 讚讻"注 诪讜讚讜 砖爪专讬讻讛 讙讟 讻讬讜谉 讚诇讗 讗转谞讬 讘驻讬专讜砖 讜讻谉 诪讘讜讗专 诇讛讚讬讗 讘讬专讜砖诇诪讬 讚诇诪"讚 诪砖讜诐 诪拽讞 讟注讜转 诪讬讬专讬 诪转谞讬转讬谉 讚讜拽讗 诪谉 讛讗讬专讜住讬谉 讜诇诪"讚 讚讗祝 诪谉 讛谞砖讜讗讬谉 讛讜讛 讟注诪讗 讚讗讬讬诇讜谞讬转 讻诪讬 砖讗讬谞讛 讘注讜诇诐 讻讜' 注"砖 (讜注讬' 讘讞讚讜砖讬 讛专砖讘"讗 讜讘谞"讬) 讗诇诪讗 讚诪谉 讛谞砖讜讗讬谉 诇讗 砖讬讬讱 诪拽"讟 讜诪讟注诪讗 讚驻专讬砖讬转 讜讚诇讗 讻拽讛"注 砖驻讬' 讚讛讜讛 讻讛讻讬专 讘讛 讜讗诇 转拽砖讛 注诇讬 诪讛讗 讚诇拽诪谉 (讟讜 讗) 讬砖 转谞讗讬 讘讘讬讗讛 讗"讘 讚诪砖诪注 讚诇讗讞专讬诐 讗祝 讚讗讬谉 转谞讗讬 讘讘讬讗讛 诪"诪 讗讬讬诇讜谞讬转 讛讜讛 诪拽"讟 讚讬"诇 讚住"诇 讻专讘讗 讚讗祝 讘讛讻讬专 讘讛 砖专讬 讛爪专讛 讜讚讬拽讗 谞诪讬 讚拽讗诪专讬 讛讬转讛 讜讻诪讜 砖驻专砖"讬 砖诐 讘转讬专讜抓 讛专讗砖讜谉:



诪讛 砖讛拽砖讛 讛讙专注"讗 讘讞讚讜砖讬讜 注诇 转讬专讜抓 专"转 诪讛讗 讚诇拽诪谉 (住讗 讘) 讜讻专"诪 诪讬 住"诇 讻讜' 讜转谞讬讗 拽讟谞讛 诪转讬讘诪转 讻讜' 讚专"讗. 讜诪讗讬 拽讜砖讬讗 讚诇诪讗 诪讬讬专讬 讘讚诇讗 拽讘诇 注诇讬讜. 讜讘拽诇 讬"诇 讚讗"讻 诪讗讬 拽诪"诇 驻砖讬讟讗 讜讻诪讜 讚专"诪 讗讬谞讜 诪驻专砖 讚诪讬讬专讬 讘拽讘诇 诪砖讜诐 讚诪诪讬诇讗 谞砖诪注 讚讗讬 讘诇讗 拽讘诇 讜讚讗讬 讚诪转讬讬讘诪转 诪诪"谞. 讜注讜讚 谞"诇 诇转专抓 讚讛谞"讬 讛讘讬讗 讘砖诪讜 (砖诇 专"转) 讚讗诇讬讘讗 讚专讘讗 讚讛诇' 讻讜讜转讬讛 讗转讬讗 讛讗 讚专"诪 讻驻砖讟讬讛 讗祝 讘讚诇讗 拽讘诇 注诇讬讜 注"砖 讜讗讝诇讗 砖驻讬专 讛住讜讙讬讗 讚砖诐 讗诇讬讘讗 讚专讘讗 讜讗讚专讘讛 诪砖诐 拽砖讬讗 诇驻讬' 讛专专"讗 讻驻讬 诪讛 砖转讬专抓 讛诪讞讘专 讚讘专讬讜 讚专"诪 讞讬讬砖 讙"讻 诇诪讬注讜讟讗 讚诇讗 拽驻讚讬 注"砖 (讙诐 讝讛 诇讗 诪讞讜讜专 诇注"讚 讚讛讗 讛讜讛 住"住 讚诇诪讗 诇讗讜 讗讬讬诇讜谞讬转 讛讬讗 讜讗转"诇 讗讬讬诇讜谞讬转 讚诇诪讗 拽驻讬讚 讜讘讻诇 住驻拽 讛讜讛 讛专讜讘 诇讛转讬专 讜讗"讻 讛讗讬住讜专 讛讜讛 诪讬注讜讟讗 讚诪讬注讜讟讗 讚诪讜讚讛 专"诪 讚诇"讞) 讜讗"讻 诪讗讬 拽砖讬讗 讚诇诪讗 专"讗 诇讗 住"诇 讻讜讜转讬讛 讘讛讗 讚谞讬讞讜砖 讙"讻 诇诪讬注讜讟讗 讚诇讗 拽驻讚讬 (讚讛讜讛 讻诪讜 诪讬注讜讟讗 讚诪讬注讜讟讗 讻谞"诇) 讗讘诇 诇诪讬注讜讟讗 讚讗讬讬诇讜谞讬转 讙专讬讚讗 讙诐 专"讗 讞讬讬砖:



转讚"讛 讜讗讬. 诪砖"讻 讛诪讛专砖"讗 讜诪讬讛讜 讗"讗 爪专讬讻讬谉 诇讻"讝 讻讜' 讜讗讬讻讗 拽讟谞讛 讚诪讬注讘专讗 讜诇讗 诪转讛 讻讜' 讜讛砖转讗 砖驻讬专 诪砖讻讞转 诇专讬"砖 讻讜' 讜讗驻讬' 讘讗讜转讛 讛讘转 砖讛讬转讛 诇讛 诪讗讬砖 讗讞专 拽讜讚诐 砖谞砖讗转 诇讗讞讬讜. 转诪讜讛 讚讛讗 诪住拽讬谞谉 砖诐 讘谞讬诐 讛"讛 讻住讬诪谞讬诐 讻讜' 讜讗"讻 讻讘专 讛讬转讛 讙讚讜诇讛 拽讜讚诐 砖谞砖讗转 诇讗讞讬讜:





讞讬讚讜砖讬 专讘讬 注拽讬讘讗 讗讬讙专

讘诪转谞讬' 讜讻讜诇谉 砖诪转讜 讜讻讜' 讗讜 砖谞诪爪讗讜 讗讬诇讜谞讬转 爪专讜转讬讛谉 诪讜转专讜转.
讛讟注诐 讚讗讬诇讜谞讬转 诪砖讜诐 讚讛讜讬 诪拽讞 讟注讜转 讜讗讬谞讛 讗砖转 讗讞讬讜, 讜讗"转 诪讛 讟注诪讗 讚专讘讬 诪讗讬专 讚拽讟谞讛 诇讗 诪转讬讘诪转 砖诪讗 转诪爪讗 讗讬诇讜谞讬转 讜驻讜讙注 讘讗砖转 讗讞, 讜讛讗 讗讬谞讛 讗砖转 讗讞 讻诇诇, 转讬专爪讜 讘转讜住' 讘砖诐 专"转 讚讝讛讜 讘讗诪转 专拽 讘拽讬讘诇 注诇讬讛, 讜讘砖诐 讛专"专 讗讘专讛诐 诪讘讜专讙讜诇讬讬讛 转讬专爪讜 讚诪转谞讬转讬谉 讚讛讻讗 诪讬讬专讬 讘谞诪爪讗转 讗讬诇讜谞讬转 讘讞讬讬 讛讘注诇 讜讛拽驻讬讚 讗讘诇 诇讗讞专 诪讬转讛 讚诇诪讗 讗诇讜 讛讬讛 拽讬讬诐 诇讗 讛讬讛 诪拽驻讬讚.
讜谞专讗讛 诇讬 转讬专讜抓 讛专"专 讗讘专讛诐 注讬拽专, 讚注诇 转讬专讜爪讜 砖诇 专"转, 拽砖讬' 诇讬 诪诇拽诪谉 驻' 讛讘讗 注诇 讬讘诪转讜 (讚祝 住讗 注"讘) 讜讻专' 诪讗讬专 诪讬 住讘专 诇讛 (专"讗) 讜讻讜' 讜转谞讬讗 拽讟谞讛 诪转讬讘诪转 讜讗讬谞讛 讞讜诇爪转 讚讘专讬 专"讗, 讜诪讛 拽讜砖讬讗 讚诇诪讗 专"讗 诪讬讬专讬 讘诇讗 拽讘诇 注诇讬讛.
讜诪讛 砖讚讞讜 讘转讜住' 转讬专讜抓 讛专"专 讗讘专讛诐 诪讛转讜住驻转讗 讚讗讬转讗 谞诪爪讗转 讗讬诇讜谞讬转 讘讬谉 讘讞讬讬 讛讘注诇 讘讬谉 诇讗讞专 诪讬转讛 爪专讜转讬讛谉 诪讜转专讜转, 讬砖 诇讬讬砖讘, 讚讬"诇 讚讜讚讗讬 专讜讘讗 讚讗谞砖讬 拽驻讚讬 讜诪讬注讜讟讗 讛讜讗 讚诇讗 拽驻讚讬, 讜诪砖"讛 讘谞诪爪讗讜 讗讬诇讜谞讬转 诇讗讞专 诪讬转讛 爪专讜转讬讛谉 诪讜转专讜转 讚诇讗 讞讬讬砖讬谞谉 诇诪讬注讜讟讗, 讗讘诇 讘讛讛讬讗 讚拽讟谉 讜拽讟谞讛 讚专"诪 讛讜讗 讚住讜讘专 诇讗 讞讜诇爪转 讚讞讬讬砖 诇诪讬注讜讟讗, 讜诇讚讬讚讬讛 砖驻讬专 讞讬讬砖 砖诪讗 讛讗讞 砖诪转 诪讛诪讬注讜讟 讚诇讗 拽驻讚讬.
讜讗"转 讛讗 讗诪专讬谞谉 讘驻' 讗讬谉 诪注诪讬讚讬谉 (注"讝 讚祝 诇讚 注"讘) 讻讬讜谉 讚讗讬讻讗 专讜讘 注讙诇讬诐 讚讗讬谉 谞砖讞讟讬谉 诇注"讝, 讜讗讬讻讗 谞诪讬 砖讗专 讘讛诪讜转 讻讜' 讛讜讬 诇讬讛 诪讬注讜讟讗 讚诪讬注讜讟讗 (讜诇讗 讛讬讛 讞讬讬砖 专"诪 诇讗住讜专 讙讘讬谞讜转 讘讬转 讗讜谞讬拽讬 讘讛谞讗讛, 诇讜诇讬 讟注诪讗 讚谞转谉 砖专讜讘 注讙诇讬诐 谞砖讞讟讬谉 诇注"讝) 讬砖 诇讜诪专 讛转诐 砖讗谞讬, 讚讛诪讬注讜讟 讛砖谞讬 讛讜讗 诪讻诇诇讗 讚讛诪讬注讜讟 讛专讗砖讜谉, 讚讛注讙诇讬诐 讛谉 诪讬注讜讟讗, 讜诪讗讜转谉 诪讬注讜讟 注讙诇讬诐 谞砖讞讟讬谉 诪讬注讜讟 诪讛谉 诇注"讝, 讗讘诇 讛讻讗 讻诇 讞讚 诪讬注讜讟 注讜诪讚 讘驻谞讬 注爪诪讜, 讚注诇讬' 讞讬讬砖讬谞谉 砖讛讬讗 诪诪讬注讜讟 谞砖讬诐 讚讗讬诇讜谞讬转 讛谉, 讜注诇 讛讘注诇 讞讬讬砖讬谞谉 砖讛讜讗 诪诪讬注讜讟 讚诇讗 拽驻讚讬 讜讻诇 讗讞讚 诪讛谞讬 讛讜讬 诪讬注讜讟 诪注诇讬讗:

